Mannréttindadómstóll Evrópu hefur staðfest úrskurð Hæstaréttar frá 2017 um að Þjóðskrá beri ekki að skrá íslenskar konur, sem eignuðust dreng með hjálp staðgöngumóður, gjafaeggs og -sæðis, sem foreldra hans. Lögmaður kvennanna segir að niðurstaðan sé vonbrigði.
Drengurinn fæddist árið 2013 í Bandaríkjunum og konurnar voru skráðir foreldrar hans þar í landi. Þau fluttu hingað til lands ári síðar og þá hafnaði Þjóðskrá að skrá þær sem foreldra hans og að skrá drenginn sem íslenskan ríkisborgara, en Alþingi veitti honum síðar ríkisborgararétt. Mál kvennanna fór fyrir héraðsdóm og hæstarétt og var kröfu þeirra hafnað á báðum stigum. Drengurinn var síðan skráður sem fósturbarn annarrar konunnar eftir að þær skildu.
Í úrskurði Mannréttindadómstólsins sem birtur var í morgun segir að höfnun Hæstaréttar á að konurnar gætu verið skráðar foreldrar drengsins hefði átt sér stoð í íslenskum lögum.
Hvorug kvennanna vildi tjá sig um úrskurðinn við fréttastofu en Þyrí Steingrímsdóttir lögmaður þeirra sagði að niðurstaðan væri mikil vonbrigði. Ekki hefði verið hugað að hagsmunum barnsins.
Dögg Pálsdóttir lögmaður og aðjúnkt við lagadeild HR segir að svo virðist sem úrskurðurinn hafi byggst á því að hvorug kvennanna hafi blóðbönd við barnið. Þá virðist skilnaður þeirra hafa haft áhrif.
Íslensk lög banna staðgöngumæðrun og það er greinilegt að MDE telur að það sé heimilt, löndum sé heimilt að banna staðgöngumæðrun.
Miðað við kringumstæður í þessu tiltekna máli sem einkennist af því að barnið er ekki tengt blóðböndum hvorugu foreldrinu þá er það niðurstaðan að þetta hafi verið heimilt.
Mannréttindadómstóll Evrópu hefur staðfest úrskurð Hæstaréttar frá 2017 um að íslenskar konur, sem eignuðust dreng með hjálp staðgöngumóður sem foreldra hans, verði ekki skráðir foreldrar hans. Lögmaður kvennanna segir að niðurstaðan sé vonbrigði.